3.  การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

ลักษณะของผลิตภัณฑ์ชนิดต่าง ๆ ของบริษัท คือ

-   แผ่นอลูมิเนียมแคปสต๊อค (ALUMINIUM CAPSTOCKS) เป็นวัตถุดิบในการผลิตฝาจุกกันปลอม
    (Pilfered proof cap) ซึ่งมีฝาเกลียวที่บิดแล้วขาด เช่น ฝาจุกขวดสุรา ยา น้ำอัดลม
    และฝา เครื่องดื่มชูกำลัง ฯลฯ

-   แผ่นอลูมิเนียมฟินสต๊อค (ALUMINIUM FINSTOCKS)
    ใช้สำหรับทำแผงระบายความร้อนเครื่องปรับอากาศ ตั้งแต่ปี 2536 บริษัทฯ
    ได้พัฒนาคุณภาพสินค้าให้เหมาะสมกับการใช้งานกับเครื่องจักรหลายประเภทมากขึ้น
    ทำให้สามารถขยายฐานลูกค้าเพิ่มขึ้น และผลิตภัณฑ์นี้จะถูกนำไปใช้เป็นวัตถุดิบสำหรับการผลิต
    Precoated Finstock ต่อเนื่องได้ด้วย

-   แผ่นอลูมิเนียมฟินสต๊อคเคลือบ (ALUMINIUM PRECOATED FINSTOCKS)
    ใช้ทำแผงระบายความร้อนเช่นกัน แต่ได้นำ ALUMINIUM FINSTOCKS
    มาเคลือบสารเคมีที่มีคุณสมบัติทำให้หยดน้ำไม่เกาะ ระบายอากาศได้ดี ประหยัดพลังงาน
    และยืดอายุการใช้งานไม่กัดกร่อนง่าย

-   แผ่นอลูมิเนียมฟอยล์ (ALUMINIUM FOILS) มีลักษณะเป็นแผ่นอลูมิเนียมบาง
    ขนาดความหนาตั้งแต่ 0.10 ม.ม. ถึง 0.007 ม.ม.
    ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   แผ่นโรลบอนด์ (ROLL BONDS) ใช้ในการผลิตช่องแช่แข็งของตู้เย็น

-   แผ่นอลูมิเนียมตัดตามความยาว (CUT TO LENGTH)
    เป็นแผ่นอลูมิเนียมที่จะวัดและตัดตามขนาดที่ลูกค้าต้องการ
    การผลิตจะทำตามคำสั่งของลูกค้าแต่ละราย (Made to order)
    แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นป้ายทะเบียนรถยนต์ ตู้กับข้าว ฯลฯ

-   แผ่นอลูมิเนียม 4 ฟุต x 8 ฟุต (ALUMINIUM SHEETS)
    ซึ่งเป็นขนาดมาตรฐานที่ขายอยู่ในท้องตลาด ซึ่งบริษัทฯ จำหน่ายให้โดยตรงแก่โรงงาน
    และผ่านผู้ขายส่งทั่วไป

-   ท่ออลูมิเนียม (WELDED TUBES) ที่ใช้ในการผลิตเสาอากาศของเครื่องรับโทรทัศน์

-   แผ่นอลูมิเนียมม้วน (ALUMINIUM COILS) เป็นแผ่นอลูมิเนียมที่เป็นม้วนใหญ่
    ซึ่งลูกค้านำไปตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ อีกต่อหนึ่ง

-   แผ่นอลูมิเนียมลิดสต๊อค (ALUMINIUM LIDSTOCKS)
    เป็นวัตถุดิบในการผลิตฝากระป๋องที่บรรจุอาหารประเภทเปิดง่าย(Easy-open)
    ซึ่งปัจจุบันกำลังเป็นที่นิยมอย่างมากในการบรรจุอาหารและเครื่องดื่ม

-   แผ่นตาไก่ (EYELET STOCK) เป็นวัตถุดิบในการผลิตตาไก่รองเท้า

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าของบริษัทส่วนใหญ่จัดเป็นสินค้าอุตสาหกรรมประเภทสินค้าที่ต้องนำไปผลิตต่อ
(Intermediate products) ลูกค้าส่วนใหญ่ต้องทำการแปรรูปเพื่อส่งต่ออีกขั้น
นอกจากนี้ลูกค้าของบริษัทฯส่วนใหญ่จะเป็นผู้ผลิตสินค้าที่ต้องการสินค้าเป็นประจำและมีจำนวนมาก
ดังนั้นกลยุทธที่สำคัญที่บริษัทฯใช้ในการดำเนินธุรกิจคือ

-   การรักษาคุณภาพให้ได้มาตรฐาน

-   ส่งตรงเวลา

-   ร่วมพัฒนาผลิตภัณฑ์กับลูกค้า

-   ขยายประเภทผลิตภัณฑ์

-   เน้นการเจาะตลาดทางด้านสินค้าที่บริษัทฯ สามารถทำการผลิตได้ดี และแตกต่างจากคู่แข่ง

-   บริการประสานงานกับลูกค้าอย่างใกล้ชิด

-   ให้ความร่วมมือกับหน่วยงานราชการในการส่งเสริม (PROMOTE)
    การส่งออกให้ได้มาตรฐานและปริมาณที่มากขึ้น เพื่อการไหลเวียนเงินตราเข้าประเทศ

2.  ลักษณะ/กลุ่มลูกค้าเป้าหมาย

บริษัทฯ เป็นผู้ผลิตสินค้าอลูมิเนียมประเภทรีด (ALUMINIUM ROLLED PRODUCTS MANUFATURER)
มานานจนเป็นที่ยอมรับของลูกค้าอย่างกว้างขวาง
ลูกค้าส่วนใหญ่จะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
ซึ่งใช้อลูมิเนียมเป็นส่วนประกอบ เช่น โรงงานผลิตเครื่องปรับอากาศ ตู้เย็น ฝาเกลียวอลูมิเนียม
ภาชนะบรรจุภัณฑ์ ปัจจุบันบริษัทมีลูกค้าในประเทศอยู่ประมาณ 70 ราย
ซึ่งเกือบทั้งหมดอยู่ในกรุงเทพมหานคร และปริมณฑล

1.  กลุ่มลูกค้าที่เป็นผู้ผลิตผลิตภัณฑ์แปรรูปจากอลูมิเนียม (Converter)
    เพื่อใช้เป็นส่วนประกอบของสินค้าอื่น ได้แก่ นำไปทำคอยล์แอร์ บรรจุภัณฑ์ เช่น
    นำไปทำซองหรือถุงอาหาร ซองหรือแผงยา

2.  กลุ่มลูกค้าที่เป็นผู้ผลิตผลิตภัณฑ์เพื่อการอุปโภคบริโภคโดยตรง เช่น
    อลูมิเนียมฟอยล์สำหรับอาหาร, ถาดขนม

3.  การจำหน่ายและช่องทางการจำหน่าย

บริษัทฯ
จะจำหน่ายสินค้าให้กับลูกค้าทั้งภายในประเทศรวมถึงบริษัทต่างชาติที่ตั้งโรงงานอยู่ในประเทศไทย
ซึ่งเป็นผู้ผลิตเพื่อการส่งออก และลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
นอกจากนี้ยังมีการจำหน่ายโดยผ่านตัวแทน(ผู้จัดจำหน่าย)

1.  การจำหน่าย

1)  จำหน่ายโดยพนักงานขายของบริษัทฯทำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ซึ่งส่วนใหญ่เป็นบริษัทฯ ไทย (Local Converter)

2)  จำหน่ายผ่านผู้แทนจำหน่าย (ผู้จัดจำหน่าย)
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย

    1.  ในปีที่ผ่านมาบริษัทมีสัดส่วนการส่งผลิตภัณฑ์ออกไปจำหน่ายต่างประเทศ เช่น
        ประเทศสิงคโปร์ ศรีลังกา อินเดีย ฟิลิปปินส์ ญี่ปุ่น และอิสราเอล รวมประมาณร้อยละ
        2.56 ของปริมาณการจำหน่ายทั้งหมด นอกนั้นเป็นการจำหน่ายในประเทศ รวมถึง
        Export zone

(2) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีดได้มีการพัฒนาอย่างต่อเนื่องในทุกประเภทตามความต้องการของตลาด
ลูกค้าจะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่น ๆ ต่อไป
สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ สำหรับเครื่องทำความเย็นประเภทตู้แช่

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม และยา
    ในอุตสาหกรรมส่วนประกอบในช่องแข็งตู้เย็น เป็นวัตถุดิบสำหรับอุปกรณ์ในอุตสาหกรรมก่อสร้าง
    เครื่องครัว เครื่องเรือน และตกแต่ง

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่ ทำเสาอากาศโทรทัศน์
    เป็นส่วนประกอบของเสื้อผ้า เข็มขัด กระเป๋า และรองเท้า

-   อลูมิเนียมฟอยล์ สามารถแปรรูปได้หลากหลายเช่นกัน
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตาคาร โรงแรม เพื่อถนอมอาหาร เผา ย่าง อบ
    รวมถึงใช้ปกคลุมเครื่องครัว ได้แก่ เตาแก๊ส เพื่อป้องกันความสกปรก

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

ในช่วงปีที่ผ่านมายอดการจำหน่ายที่มีสูงขึ้นอย่างเห็นชัดได้แก่สินค้าในหมวดฟินสต๊อคและฟินสต๊อคแบบเคลือบ
ที่มียอดจำหน่ายในปี 2544 สูงขึ้นกว่าปี 2543 ถึง 29% และ 43.4% ตามลำดับ
ทั้งนี้ส่วนหนึ่งของยอดการจำหน่ายที่ส่งออกโดยตรงไปยังต่างประเทศปี 2544 มีการขยายตัวกว่าปี
2543 ถึง 103.06% ทั้งนี้เนื่องจากบริษัทเป็นผู้ผลิต PRECOATED FINSTOCKS
รายเดียวในประเทศไทย จึงส่งผลให้เห็นว่ามูลค่าการจำหน่ายโดยรวมของบริษัทฯ ในปี 2544
สูงกว่าปี 2543 ถึง 29.85%

อย่างไรก็ตามบริษัทฯ
ยังคงได้รับผลกระทบจากปัจจัยหลายประการทำให้เสียโอกาสทางการตลาดไปมาก ในปี 2544
อาทิเช่น

-   มาตรการลดภาษีนำเข้าจากประเทศในกลุ่ม AFTA ซึ่งผู้ผลิตในประเทศต่าง ๆ ในกลุ่ม
    มีกำลังการผลิตสูงกว่า ต้นทุนต่อหน่วยจึงต่ำกว่าผู้ผลิตในประเทศ

-   เกิดสถานการณ์ตึก WORLD TRADE CENTER ในนครนิวยอร์คถล่ม ทำให้การส่งออกชงัก
    ผู้ผลิตในประเทศชะลอตัวตั้งหลักอยู่ประมาณ 3 เดือน ในไตรมาสที่ 4 ของปี 2544

-   มีอากาศหนาวเย็นเร็วและนานในไตรมาสที่ 4
    มีผลกระทบต่อผลิตภัณฑ์ในหมวดอลูมิเนียมฟินสต๊อค และอลูมิเนียมฟินสต๊อคแบบเคลือบ

สำหรับอุตสาหกรรมอลูมิเนียมประเภทรีดนั้นคาดว่าจะยังมีความต้องการของตลาดสูง
และมีการเจริญเติบโตอย่างต่อเนื่อง โดยเฉพาะในอุตสาหกรรมที่นำไปผลิตเพื่อการส่งออก
ดังนั้นทางภาครัฐจึงควรพิจารณาหามาตรการเพิ่ม เพื่อชะลอการนำเข้าจากต่างประเทศ
เพื่อรักษาดุลการค้าและสร้างงานในประเทศอย่างต่อเนื่อง

ในช่วงปีที่ผ่านมาบริษัทฯ ได้ปรับปรุงคุณภาพมาตรฐานของผลิตภัณฑ์และผ่านการรับรองมาตรฐาน ISO
9002 ในช่วงปลายปี 2544 ดังนั้น ตลอดปี 2544
ทุกหน่วยงานที่เกี่ยวข้องกับการปรับปรุงระดับมาตรฐานได้ตื่นตัวในการปฏิบัติตามอย่างขมักเขม้น
จึงเกิดการปรับปรุงขนานใหญ่
นับเป็นก้าวสำคัญที่จะทำให้ลูกค้าเกิดความมั่นใจว่าสินค้ามีคุณภาพมาตรฐาน
บริการจัดส่งรวดเร็วตรงเวลาขึ้น ทำให้ได้รับการยอมรับและสั่งซื้อมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กร และบริษัทในกลุ่มมิตซูบิชิ
ในการพัฒนาเทคนิคการผลิต การตรวจสอบคุณภาพ การพัฒนาสินค้า และการบริการหลังการขาย
เช่น การปรับระเบียบวิธีการนำเสนอ
การจัดระบบการให้ความสนับสนุนลูกค้าตั้งแต่เริ่มผลิตผลิตภัณฑ์ใหม่ ๆ หรือปรับปรุงผลิตภัณฑ์ปัจจุบัน
จนถึงช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สามารถส่งออกสู่ ผู้บริโภคทั้งในและต่างประเทศได้ ซึ่งถือเป็นส่วนหนึ่งของการพัฒนาทางการตลาด

ความยาก/ง่ายที่จะมีคู่แข่งรายใหม่

ธุรกิจที่บริษัทฯ ดำเนินอยู่เป็นอุตสาหกรรมหนัก ใช้เทคโนโลยีสูง ลงทุนสูงมาก
ประกอบกับภาวะเศรษฐกิจยังไม่ดีขึ้นนักทั่วเอเชีย
จึงทำให้คู่แข่งรายใหม่ในประเทศเกิดขึ้นค่อนข้างยาก
หากจะเกิดขึ้นได้อาจเกิดจากบริษัทยักษ์ใหญ่จากต่างประเทศที่มีทุนสูงมากพยายามเข้ามาใช้ประโยชน์หรือแทรกตัวผลิตแข่งขัน
เพราะเห็นถึงโอกาสการขยายตัวของภาคอุตสาหกรรมอลูมิเนียม
หากภาครัฐพอจะเล็งเห็นผลกระทบต่ออุตสาหกรรมอลูมิเนียมดั้งเดิมในประเทศ (Local
Manufacturer) อาจจะช่วยพิจารณาให้ละเอียดเมื่อมีการขออนุมัติจัดตั้งโรงงานที่ขอสิทธิพิเศษต่าง
ๆ เช่นขอ BOI นอกจากนี้ก็อาจเกิดการแทรกแซงส่วนแบ่งการตลาดจากคู่แข่งจากต่างประเทศ
โดยใช้นโยบายราคาเป็นหลัก

สินค้าทดแทน

สินค้าทดแทนมีน้อยมาก อาจมีก็เพียงบรรจุภัณฑ์ฟอยล์ใส่ขนมขบเคี้ยว ได้มีการทำแทนโดยใช้
Metalite มาหลายปีแล้ว หากแต่คุณภาพการเก็บรักษาอาหารยังคงไม่ดีเท่าใช้ถุงฟอยล์
จึงมีการทดแทนในปริมาณจำกัด
นอกจากนี้มีการพัฒนาใช้ฝาพลาสติกมาทดแทนฝาเกลียวบิดขาดอลูมิเนียมบ้าง

อำนาจต่อรองของผู้ซื้อและผู้ขาย

ผู้ซื้อที่มีภาวะเศรษฐกิจยังดีอยู่ จะมีอำนาจการต่อรองสูงขึ้น
เพราะมีผู้ผลิตจากต่างประเทศเสนอตัวเข้ามามากมาย หากแต่ลูกค้าหลัก ๆ
ที่พอใจในผลิตภัณฑ์และบริการที่มีการปรับนโยบายใหม่จากบริษัทฯ
ก็ยังคงเหนียวแน่นและสั่งของมาเป็นประจำอยู่
จะมีปริมาณสั่งผันผวนบ้างเมื่อถูกกระทบเรื่องราคาจากคู่แข่ง ฤดูกาลเป็นปัจจัยสำคัญหนึ่งด้วย

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

  บริษัทฯ มีโรงงานที่ใช้ในการผลิต จำนวน 4 โรง ภายในบริเวณเดียวกัน
  มีกำลังการผลิตโดยรวมประมาณ 1,200 ตัน/เดือน
  การผลิตจะขึ้นกับปริมาณการสั่งซื้อของลูกค้าและการคาดการณ์ยอดขายของฝ่ายจัดการ
  (ฝ่ายการตลาด) ซึ่งสามารถรองรับความต้องการของลูกค้าได้
  แต่เพื่อรองรับการเติบโตของยอดขายในอนาคตที่มีแนวโน้มจะเพิ่มสูงขึ้น บริษัทฯ
  จึงจำเป็นที่จะต้องปรับปรุงพัฒนาประสิทธิภาพของเครื่องจักรเพื่อเพิ่มขีดความสามารถในการผลิต
  รักษาคุณภาพ และสนองความต้องการของลูกค้า

2.  การจัดหาวัตถุดิบที่ใช้ในการผลิต

  วัตถุดิบที่สำคัญส่วนใหญ่ของบริษัทฯ คืออลูมิเนียมแท่ง (Ingot) ซึ่งมีความบริสุทธิ์ถึง 99.7%
  โดยจะนำเข้ามาจากต่างประเทศทั้งสิ้น ได้แก่ประเทศออสเตรเลีย บาร์เลน อาฟริกา
  อินโดนีเชีย โดยไม่สามารถใช้วัตถุดิบอื่นมาทดแทนได้ นอกนั้นเป็นโลหะอื่น ๆ
  ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
  และบารอน โดยจะนำเข้ามาจากต่างประเทศเช่นเดียวกัน
  เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย)
  ประกอบกับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
  ที่ผ่านมาจึงไม่มีปัญหาเกี่ยวกับเรื่องวัตถุดิบ และไม่คาดว่าจะมีปัญหาการขาดแคลนวัตถุดิบ
  หรือหากสูญเสียผู้จำหน่ายวัตถุดิบที่ค้าขายกันอยู่ บริษัทฯ
  ก็ไม่คาดว่าจะมีผลกระทบหรือปัญหาเกี่ยวกับเรื่องวัตถุดิบดังกล่าว บริษัทฯ
  ได้มีการพัฒนาปรับปรุงเปลี่ยนแปลงเทคโนโลยีเกี่ยวกับการผลิตให้ทันสมัยขึ้นมาเป็นลำดับ
  โดยนำเครื่องจักรที่มีประสิทธิภาพและเทคโนโลยีสูงขึ้นมาใช้
  ส่งผลให้อัตราการสูญเสียวัตถุดิบน้อยลงกว่าเดิม และคุณภาพของอลูมิเนียมดีขึ้น
  วัตถุดิบหลักของบริษัทฯ คือ อลูมิเนียมแท่ง (Ingot) บริษัทฯ สั่งซื้อจาก 4 บริษัท คือ Alcoa
  of Australia Limited, Glencore International AG, VAW Aluminium AG, และ
  Comalco Aluminium Limited. สาระสำคัญของสัญญาซื้อขายวัตถุดิบ (Ingot)
  จะเป็นไปในลักษณะรายไตรมาส โดยการเปิด L/C สั่งซื้อล่วงหน้าประมาณ 20-30 วัน ราคา (
  CIF ) ขึ้นอยู่กับราคาตลาดโลก + Premium นับแต่เดือนเมษายน 2542 เป็นต้นมา บริษัทฯ
  ได้สั่งซื้ออลูมิเนียมแท่งบางส่วนผ่านทาง Thai M-C Co., Ltd. โดยไม่ต้องเปิด L/C
  สั่งซื้อล่วงหน้า 20-30 วัน แต่จะชำระเงินเมื่อถึงกำหนดชำระ
  โดยราคาที่ซื้อขายกันนั้นอ้างอิงกับราคาตลาดโลก ซึ่งบริษัทฯ
  จะได้ประโยชน์ในแง่ความคล่องตัวในการจัดหาวัตถุดิบ และในเรื่องวงเงินที่ได้รับจากธนาคาร

  สำหรับผลิตภัณฑ์ฟินสต๊อคชนิดเคลือบนั้นยังต้องใช้สารเคมีเป็นวัตถุดิบในการเคลือบ
  ซึ่งส่วนใหญ่ต้องนำเข้าจากต่างประเทศโดยมีผู้จำหน่ายหลายรายซึ่งที่ผ่านมายังไม่มีปัญหาเกี่ยวกับการขาดแคลน
  และคาดว่าไม่น่าจะมีปัญหาการขาดแคลนวัตถุดิบ หรือสูญเสียผู้จำหน่ายวัตถุดิบดังกล่าว

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทฯ ไม่มีผลกระทบต่อสิ่งแวดล้อม
  (เกินกว่าปริมาณที่กฎหมายกำหนดไว้) ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7%
  และใช้น้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อแผ่นอลูมิเนียม
  และจากการล้างพื้นบริเวณถังน้ำมันเตา ซึ่งมีการบำบัดโดยผ่านบ่อพักน้ำเสีย
  ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้
  บางอย่างถูกส่งไปกำจัด/บำบัดโดยผู้ประกอบการที่ได้รับอนุญาตจากทางราชการที่เกี่ยวข้อง
  จึงทำให้ไม่มีผลกระทบใด ๆ ต่อสิ่งแวดล้อม นอกจากนี้บริษัทฯ ยังได้
  ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงานอุตสาหกรรม
  กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทฯ ยังไม่เคยมีประวัติการกระทำความผิดเกี่ยวกับสิ่งแวดล้อมใดๆ
  เลยโดยในปีที่ผ่านมาบริษัทฯ
  เสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ 3
  ล้านบาท นอกจากนี้บริษัทฯ
  มีแนวคิดที่จะนำก๊าซธรรมชาติมาใช้แทนเชื้อเพลิงหรือพลังงานที่ใช้อยู่เดิม
  ซึ่งหากเป็นไปได้ก็จะสามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง
  โดยในขณะนี้อยู่ในระหว่างการศึกษา ติดต่อประสานงานกับหน่วยงานที่เกี่ยวข้อง

(4) งานที่ยังไม่ได้ส่งมอบ - ไม่มี -